SAIPRAKASHANA.COM/GR - Εισαγωγή στην Μπάγκαβαντ Γκίτα
Εισαγωγή στην Μπάγκαβαντ Γκίτα
Εισαγωγή στην Μπάγκαβαντ Γκίτα	Κύριο
Γκίτα Γκνιάνα Γιάγκνια - Εισαγωγή στην Μπάγκαβαντ Γκίτα
Σρι Μαντουσούνταν Σάι
Απρίλιος 2020 - Μούντεναχάλλι, Ινδία
Μπ. Ν. Ναρασίμχα Μούρτι: Η Σάτυαμ Μπάγκαβαντ Γκίτα θα είναι πάρα πολύ ωφέλιμη για όλους.
Sarvo Upanishado Gaavo Dugdha Gopala Nandanaha
Partho Vatsaha Sudhir Bohkta Dugdham Gita Amritam Mahat
Αυτό δεν είναι ένα σλόκα από την Μπάγκαβαντ Γκίτα. Πριν αρχίσετε να μελετάτε την Μπάγκαβαντ Γκίτα, υπάρχουν τα λεγόμενα Prarthana Slokas, δέκα τον αριθμό. Αυτό είναι ένα από αυτά. Εδώ εμφανίζονται τέσσερις παρομοιώσεις.
Το σύνολο των Ουπανισάντ παρομοιάζεται με την αγελάδα. Ο Άρτζουνα παρομοιάζεται με το μοσχαράκι. Υπάρχει επίσης ο Ένας που αρμέγει την αγελάδα, ο Κρίσνα, και το γάλα, δηλαδή το νέκταρ, που αντλείται από τις Ουπανισάντ είναι η Μπάγκαβαντ Γκίτα. Και ποιοι το πίνουν; Εκείνοι που έχουν καλό νου. Το λαμβάνουν εκείνοι που έχουν δυνατή διάνοια. Υπάρχουν, επομένως, τέσσερις παρομοιώσεις. Πρώτον, όλες οι Ουπανισάντ αντιστοιχούν στην αγελάδα, ο Κρίσνα είναι εκείνος που την αρμέγει και αυτό που προκύπτει είναι το νέκταρ, το γάλα. Όμως το μοσχαράκι είναι ο Άρτζουνα.
Ποια είναι, λοιπόν, η σχέση μεταξύ της αγελάδας και του μοσχαριού; Πώς γίνεται ο Partha (Άρτζουνα) να είναι το παιδί αυτής της αγελάδας; Βλέπετε, εδώ εγείρεται αυτό το ερώτημα.
Όταν ανέκυψε αυτό το ερώτημα, προσευχήθηκα στον Σουάμι και στοχάστηκα, και η απάντηση που έλαβα είναι η εξής: Στο σημείο αυτό, ο Άρτζουνα αντιπροσωπεύει ολόκληρη την ανθρωπότητα. Δεν αναφέρεται μόνο στον Άρτζουνα, αλλά στο σύνολο της ανθρωπότητας. Επομένως, για ολόκληρη την ανθρωπότητα, οι Ουπανισάντ είναι η Μητέρα.
Ο Σουάμι Τσίντμπαβανάντα έχει γράψει έναν σχολιασμό. Αναφέρει το αυθεντικό κείμενο στα σανσκριτικά, έπειτα την προφορά του με λατινικούς χαρακτήρες, έπειτα τη σημασία της κάθε λέξης στα αγγλικά, και τέλος, την ουσία του κάθε σλόκα. Υπάρχει κι ένας θαυμάσιος σχολιασμός του Ραμακρίσνα.
Σρι Μαντουσούνταν Σάι:
Bhagavad Gita Kinchita Dhita
Ganga Jalalava Kanika Pita
Sahrdapi Yena Murari Samarca
(Αν κάποιος διαβάσει έστω και λιγάκι από την Μπάγκαβαντ Γκίτα,
αν πιει έστω και μια σταγόνα νερό από την Γκάνγκα
ή αν λατρέψει τον Μουράρι έστω και για μια στιγμούλα,
αυτός ο άνθρωπος δεν πρόκειται να έχει μπλεξίματα με τον Γιάμα.)
Δεν σας λέω να διαβάσετε όλα τα σλόκας και κάθε κεφάλαιο. Έστω και ένα μικρό κομματάκι της Γκίτα αν κατανοήσετε, αρκεί. Διότι ο Ναρασμίχα Μούρτι σας έδωσε έναν μεγαλόπνοο στόχο, να διαβάσετε ολόκληρη τη Μπάγκαβαντ Γκίτα. Εγώ σας δίνω μόνο ένα κομματάκι. Έστω και λιγάκι, αν πάρετε αυτό το βιβλίο στα χέρια σας και το ξεφυλλίσετε – ακόμα κι αν δεν έχετε αυτή την ashakti (προσήλωση), την shraddha (ειλικρινή πίστη), για την οποία λένε – λίγη μόνο προσπάθεια αν καταβάλετε και διαβάσετε μόνο μερικά σλόκας εδώ κι εκεί, δεν θα χρειαστεί να τα πείτε με τον Γιάμα (θεός του θανάτου). Αυτό σημαίνει ότι δεν θα σας απασχολήσει ο φόβος του θανάτου, δεν θα σας επηρεάσει και θα τον υπερβείτε.
Αυτή είναι η ομορφιά της Μπάγκαβαντ Γκίτα. Δε χρειάζεται να τη διαβάσετε ολόκληρη. Αν διδαχτείτε έστω και από ένα μικρούλι απόσπασμα τι ακριβώς είναι η Μπάγκαβαντ Γκίτα, θα κάνετε την υπέρβαση και δεν θα χρειαστεί να αντιμετωπίσετε τον Γιάμα. Είδατε πόσο όμορφη είναι η Μπάγκαβαντ Γκίτα;
Πάντα έλεγα ότι αν βάλετε όλες τις Γραφές, τις Ουπανισάντ και τις Βέντα, στη μια μεριά της ζυγαριάς και βάλετε την Μπάγκαβαντ Γκίτα στην άλλη, η Γκίτα θα εξακολουθεί να ζυγίζει περισσότερο. Δεν αναφέρομαι στο μέγεθος των βιβλίων, αλλά στη γκνιάνα (σοφία) που περιέχουν.
Υπάρχουν λοιπόν πολλών ειδών γιάγκνιας (τελετές προσφοράς) τις οποίες κάνετε. Η Γκίτα Γκνιάνα Γιάγκνια, η μελέτη των Γραφών, είναι μια τέτοια γιάγκνια που μπορείτε να κάνετε. Δεν απαιτείται τελετουργική πυρά, δεν χρειάζεται ιερείς, δεν χρειάζεται κανενός είδους προσφορές, ούτε τίποτα άλλο από αυτά που χρησιμοποιούνται στις γιάγκνιας. Όπου κι αν βρίσκεστε, η καρδιά σας είναι η τελετουργική πυρά, το σώμα είναι ο ναός, η διάνοια είναι ο ιερέας, και κάθε σλόκα που ρίχνετε μέσα στην καρδιά σας, μέσω της ανάγνωσης, είναι σαν την απαγγελία των μάντρα και την προσφορά προς το Άτμα (ανώτερος Εαυτός), διότι στο Άτμα απευθύνεται.
Για ποιο λόγο συνήθιζαν οι άνθρωποι να κάνουν γιάγκνιας στο παρελθόν; Τις τελούσαν μονάχα για να γλιτώσουν από τον Γιάμα, για να ξεπεράσουν τον φόβο του θανάτου, της ασθένειας και των γηρατειών. Ο ένας επιθυμούσε τη μακροζωία, ο άλλος λαχταρούσε τα πλούτη και τους απογόνους, κι άλλος ήθελε να αποφύγει τον πρόωρο θάνατο. Όλοι φοβούνταν τον Γιάμα. Για να γλιτώσουν από αυτόν, τελούσαν κάθε είδους γιάγκνιας.
Ο ίδιος ο Γιάμα δίδαξε στον Νατσικέτα την Νατσικέτα Άγκνι (Η ιστορία περιγράφεται στην Katha Upanishad). Του δίδαξε αυτή την τελετή με θυσιαστική πυρά, την οποία όποιος την τελέσει, θα ζήσει μια μακρά ζωή, θα έχει αφθονία, θα πάει στον Παράδεισο και θα απολαύσει χαρές που προορίζονται μόνο για Θεούς. Όλα αυτά θα του συμβούν σαν αποτέλεσμα αυτής της Νατσικέτα Γιάγκνια. Όμως, ο Νατσικέτα του είπε, “Εγώ δεν τα θέλω όλα αυτά. Μην προσπαθείς να με δελεάσεις με αυτές τις ανοησίες. Γνωρίζω ότι δεν είναι αυτή η αλήθεια κι ότι δεν είναι αυτό το τέλος. Εγώ θέλω αυτό που βρίσκεται πέρα από όλα αυτά. Θέλω να τα υπερβώ όλα αυτά και μόνο εσύ μπορείς να μου πεις πώς θα σε ξεφορτωθώ και πώς θα γλιτώσω από σένα. Διότι μόνο εσύ γνωρίζεις τη δύναμή σου. Κανένας Θεός δεν γνωρίζει πώς να υπερβεί το Θάνατο”. Εννοεί τον φόβο του θανάτου. Το θάνατο δεν μπορεί να τον υπερβεί κανείς, όλοι πρέπει να εγκαταλείψουν το σώμα τους κάποια μέρα. Δεν πεθαίνουν όμως στ’ αλήθεια, αλλά πετυχαίνουν την αθανασία.
Sannyasa yogad-yataya-suddha-sattvah
te brahma-loke tu paranta-kale paramrtat-parimucyanti sarve
Στο τέλος των πάντων, στην ύψιστη κατάσταση, απαλλάσσεται κανείς από όλα τα δεσμά του. “Αυτό, λοιπόν, θέλω να μάθω. Δεν με ενδιαφέρει να μάθω αυτή τη γιάγκνια”. Εκείνη η γιάγκνια, την οποία ζητάει ο Νατσικέτα, είναι η Μπάγκαβαντ Γκίτα Γκνιάνα Γιάγκνια. Εάν κάνετε αυτή τη γιάγκνια και μάθετε λίγη από τη Μπάγκαβαντ Γκίτα, αυτό θα σας πάει σίγουρα πέρα από τον Γιάμα.
Ο ίδιος ο Σρι Σανκαρατσάρυα είπε, “Δεν χρειάζεται καν να συναντήσετε τον Γιάμα μετά απ’ αυτό”. Αυτό δεν σημαίνει ότι θα γίνετε αθάνατοι, σαν τον Χάνουμαν. Το σώμα σας μπορεί να μην είναι παρόν, όμως εσείς δεν θα αντιμετωπίσετε τον πόνο και τα βάσανα αυτού του κόσμου, ούτε το φόβο του θανάτου. Αυτό θα καταφέρετε, εάν μελετήσετε την Μπάγκαβαντ Γκίτα.
Οι Γραφές λένε ότι ‘Για εκείνον που γνωρίζει το Μπράχμαν, δεν υπάρχει φόβος’. Ούτε ο Γιάμα, ούτε κανένας άλλος δεν μπορεί να τρομάξει ένα τέτοιο άτομο, διότι γνωρίζει την Αλήθεια. Εκείνος που δεν γνωρίζει την Αλήθεια, μπορεί να φοβάται και να υποφέρει όλες αυτές τις συνέπειες. Πού είναι όμως ο φόβος για ένα άτομο που γνωρίζει την Αλήθεια;
Μελετήστε την Μπάγκαβαντ Γκίτα με την αγνότητα και την ευλάβεια μιας τελετουργίας. Δεν είναι το ίδιο αν πείτε, ‘Ας πιάσω κάτι να διαβάσω κι αν δεν μ’ αρέσει, θα το αφήσω’. Όχι, χρειάζεται αφοσίωση και ειλικρινής πίστη. Για παράδειγμα, το πρωί, αφού κάνετε το μπάνιο σας και φάτε το πρωινό σας – ούτε πάρα πολύ, ούτε πολύ λίγο – πάρτε στα χέρια σας τη Μπάγκαβαντ Γκίτα, διαλέξτε ένα κεφάλαιο και καθίστε κάτω. Θα σας πάρει 15 λεπτά, έστω και για να μπείτε στο αίσθημα της Γκίτα.
Όταν θέλετε να πάτε για κολύμπι, τι κάνετε; Πρώτα βάζετε το πόδι σας μέσα στο νερό, για να δείτε πόσο κρύο ή ζεστό είναι, και μετά μπαίνετε μέσα σιγά σιγά. Δεν βουτάτε κατευθείαν, μέσα σε μια άγνωστη λίμνη. Παρομοίως, χρειάζεται λίγος χρόνος μέχρι να εισχωρήσετε και να κατανοήσετε, και σιγά σιγά, από εκεί και έπειτα αρχίζετε να απολαμβάνετε το μπάνιο σας μέσα στο νέκταρ της σοφίας της Γκίτα, το οποίο είναι το νέκταρ της σοφίας όλων των Ουπανισάντ.
Ξέρω ότι κάποιοι δεν θα την κατανοήσουν και δεν θα την εκτιμήσουν αμέσως, όμως τουλάχιστον ας έλθουν σε επαφή με το περιεχόμενο της Γκίτα. Κάποια στιγμή αργότερα, όταν ο καιρός και οι περιστάσεις θα είναι κατάλληλα, όλη αυτή η γνώση που βρίσκεται εκεί θα τους έρθει ξανά. Όπως ο Αμπιμάνιου (ήρωας της Μαχαμπαράτα) απορρόφησε τη γνώση του τσακραβυούχα (πολεμικός στρατηγικός σχηματισμός), παρόλο που δεν είχε ιδέα τι θα έκανε με αυτή τη γνώση. Εκείνος τότε ήταν απλώς ένα βρέφος μέσα στην κοιλιά της μητέρας του, όμως όταν κάποια μέρα, μετά από πολλά χρόνια, χρειάστηκε να πολεμήσει, αυτή η γνώση ήρθε προς διάσωσή του. Ήταν δυστυχές το γεγονός ότι δεν είχε την ευκαιρία να μάθει το άλλο μισό της γνώσης αυτής, διότι η μητέρα του είχε αποκοιμηθεί στα μισά. Ελπίζω όμως εσείς να είστε περισσότερο προσεκτικοί και άγρυπνοι, ώστε να ολοκληρώσετε όλη τη Μπάγκαβαντ Γκίτα και να κατανοήσετε όλη της την ουσία. (Επεξήγηση: Όταν ο Αμπιμάνιου ήταν ακόμα μωρό μέσα στην κοιλιά της μητέρας του, εκείνη άκουσε τον τρόπο αντιμετώπισης του στρατιωτικού σχηματισμού τσακραβυούχα, και το μωρό απορρόφησε αυτή τη γνώση. Όμως, στα μισά της εξήγησης, η μητέρα του αποκοιμήθηκε, έτσι ο Αμπιμάνιου έμαθε μόνο τη μισή τακτική, με αποτέλεσμα, όταν μετά από πολλά χρόνια χρειάστηκε να αντιμετωπίσει το τσακραβυούχα στη μάχη, προκάλεσε μεγάλη ζημιά στον εχθρό, τελικά όμως έχασε τη ζωή του).
Gita sugita kartavya kim anyaiah Shastra-vistarashah? – Για εκείνον που διαβάζει την Μπάγκαβαντ Γκίτα, ποια η ανάγκη να διαβάσει οποιαδήποτε άλλη Σάστρα; Ya swayam padmanabhasya mukhapadma vinismrita – Όταν έχεις αυτή που βγήκε από το στόμα του Ίδιου του Padmanabha (Κρίσνα), τι άλλο χρειάζεσαι να γνωρίζεις; Τι άλλο χρειάζεται να διαβάσεις; Όλα τα υπόλοιπα κείμενα δόθηκαν από τους rishis (σοφούς), σε μια στιγμή επικοινωνίας με το Ύψιστο. Έλαβαν αυτή τη γνώση και την κατέγραψαν στις Ουπανισάντ, αφού την βιώσαν εν μέρει. Όμως εδώ, μας μιλά η ίδια η Πηγή της κάθε εμπειρίας, ο Ίδιος ο Padmanabha (Σημαίνει ‘Εκείνος που από τον ομφαλό Του αναδύεται ο Λωτός από τον οποίο δημιουργήθηκε ολόκληρο το Σύμπαν’). Επομένως, ποια η ανάγκη να διαβάσετε κάθε λογής Γραφές; Απλώς διαβάστε την Μπάγκαβαντ Γκίτα, αυτό σας λέει.
Τόσο σπουδαία είναι η Μπάγκαβαντ Γκίτα, που όσο και να την επαινέσουμε, δεν αρκεί, γιατί η δόξα της είναι ασύγκριτη. Τόσο πανίσχυρη και όμορφη είναι. Πραγματικά, αν κάποιος έχει κατανοήσει την ουσία της και έχει εφαρμόσει έστω και ένα ελάχιστο κομματάκι από αυτήν, θα κάνει την υπέρβαση. Εάν έχει κατανοήσει το παραμικρό από την Γκίτα, αν το έχει εφαρμόσει και το έχει κάνει κομμάτι της ζωής του, θα περάσει στην αντίπερα όχθη, χωρίς να χρειαστεί ποτέ να αντιμετωπίσει τον Γιάμα. Αυτή είναι η Αλήθεια.
Υπάρχουν κάποιες ρήσεις μέσα στην Μπάγκαβαντ Γκίτα, οι οποίες εκ πρώτης όψεως φαίνονται αντιφατικές. Κάποιος με ρώτησε, “Η λέξη ντάρμα χρησιμοποιείται με τόσες διαφορετικές έννοιες μέσα στη Γκίτα. Υπάρχει το Σανάτανα Ντάρμα. Αλλού αναφέρεται ‘Εγκατάλειψε κάθε ντάρμα κι έλα σε Μένα’. Τι σημαίνει αυτό; Ποιο ντάρμα είναι αυτό; Λες να εγκαταλείψουμε κάθε ντάρμα, όμως Εσύ έχεις έρθει για να εδραιώσεις το ντάρμα. Τι να κάνουμε λοιπόν;” Γεννιούνται λοιπόν μερικές σκέψεις σαν αυτή, όμως στην πραγματικότητα δεν υπάρχει καμία αντίφαση. Απλώς το νόημα της λέξης διαφέρει, ανάλογα με την περίσταση. Αυτός είναι και ο λόγος που χρειάζεστε καθοδήγηση για να κατανοήσετε την Γκίτα. Αν τη διαβάσετε απευθείας, δεν θα την καταλάβετε, διότι η ίδια λέξη χρησιμοποιείται σε διαφορετικές περιπτώσεις, με διαφορετικό νόημα, σε διαφορετικά σημεία. Επομένως, χρειάζεται να κατανοήσετε την περίσταση, και μόνο τότε θα καταλάβετε το νόημα της λέξης, έτσι όπως ταιριάζει μέσα στο συγκεκριμένο πλαίσιο. Μην διαβάζετε απλώς, στα τυφλά. Πρέπει να κατανοήσετε το πλαίσιο του κάθε σλόκα, σε ποιο σημείο αναφέρεται, υπό ποιες συνθήκες, και με βάση αυτά, να κατανοήσετε.
Η Μπάγκαβαντ Γκίτα είναι από τις πιο αγαπημένες μου Γραφές. Στο τέλος, δεν περιμένω να μου πείτε ποιο σλόκα ανήκει σε ποιο κεφάλαιο, και ποιος είπε τι και πότε το είπε. Το νόημα της ανάγνωσης της Γκίτα δεν είναι να εντυπωσιάσετε το ακροατήριο, ούτε να ικανοποιήσετε το νου σας, αλλά να ικανοποιήσετε την καρδιά σας, η οποία λατρεύει αυτή τη σοφία.
Γι’ αυτό λέμε ότι είναι γιάγκνια. Ο νους είναι απλά ο ιερέας – πρέπει να ρίχνει τις προσφορές μέσα στην καρδιά. Πρέπει να την αναλύει, να την κατανοεί, όμως τελικά, η προσφορά πρέπει να καταλήγει μέσα στην καρδιά. Εκεί καίει η φωτιά της γνώσης, η οποία θα αφομοιώσει όλη αυτή τη σοφία, κι εσείς θα καταφέρετε να γίνετε ένα με αυτή τη σοφία. Brahmavid brahmaiva bhavati – Όταν τη γνωρίσετε, τότε θα γίνετε εκείνη. Αυτή θα σας λυτρώσει και οι φόβοι σας θα εξαφανιστούν.
Πώς όμως να διαβάσετε την Μπάγκαβαντ Γκίτα; Η ίδια μας δίνει την απάντηση. Βλέπετε πόσο όμορφη είναι – όσο περισσότερο τη μασουλάτε, τόσο περισσότερο χυμό σας δίνει. Shreyo hi jnanam abhyasaj – Είναι καλύτερα να ασκείστε έχοντας την ορθή κατανόηση, παρά να ασκείστε μηχανικά. Jnanad dhyanam vishishyate – Από το να καταλαβαίνετε νοητικά, είναι καλύτερα να διαλογίζεστε και να στοχάζεστε επάνω σ’ αυτή τη σοφία, ώστε να τη χωνέψετε. Dyanat karma-phala-tyagah – Ανώτερο κι από το διαλογισμό είναι να προσφέρετε οτιδήποτε κάνετε (διαλογισμό, γνώση ή πράξη) με ένα αίσθημα αυτοθυσίας. Ακόμα και η ανάγνωση της Μπάγκαβαντ Γκίτα δεν πρέπει να γίνεται για να κάνετε καλή εντύπωση και να πάρετε καλό βαθμό.
Πολλοί άνθρωποι κάνουν τη Shirdi Sai Satcharitha Parayanam (Εβδομαδιαία απαγγελία της βιογραφίας του Σίρντι Σάι Μπάμπα). Πόσοι το κάνουν για να πετύχουν τη μόκσα (απελευθέρωση); Οι περισσότεροι είναι arthis (χτυπημένοι από τη μοίρα), artarthis (παρακινημένοι από επιθυμίες), ή το πολύ jijnasus (ωθούμενοι από περιέργεια), και απλώς επαναλαμβάνουν αυτές τις καθημερινές απαγγελίες ή πραγματοποιούν διάφορες γιάγκνιας, συνήθως επειδή ζητούν το ένα ή το άλλο πράγμα. Ποιος είναι εκείνος που είναι ικανός να τα κάνει όλα αυτά δίχως επιθυμίες; Ποιος μπορεί να διαβάσει τη Μπάγκαβαντ Γκίτα χωρίς να ζητάει τίποτα από τους θεούς; Να πει, ‘Το κάνω επειδή πρέπει να αποκτήσω αυτή τη σοφία. Πρέπει να κατανοήσω την αλήθεια’.
Tyagach chhantir anantaram – Τη στιγμή που κάνετε οποιαδήποτε πράξη, με απόλυτη γνώση και κατανόηση, δίχως καμιά επιθυμία για κάποιο αποτέλεσμα – οτιδήποτε έρθει, θα είναι το φυσικό επακόλουθο της ειλικρινούς σας προσπάθειας, χωρίς όμως εσείς να το ζητάτε –, τότε θα κατακτήσετε την υπέρτατη ειρήνη. Αυτή η ειρήνη είναι δυνατή μόνο για το άτομο που διαθέτει γκνιάνα (σοφία), την οποία έχει εφαρμόσει, και κατόπιν δεν του έχουν απομείνει καθόλου επιθυμίες για οτιδήποτε – μια αφοσίωση δίχως επιθυμίες. Ένα τέτοιο άτομο θα πετύχει την υπέρτατη ειρήνη. Αυτό μας λέει η Μπάγκαβαντ Γκίτα.
Επομένως, σε κάθε στιγμή της ζωής σας, σε κάθε κατάσταση, η Μπάγκαβαντ Γκίτα θα έρχεται και θα σας διασώζει. Δοκιμάστε με: βρείτε μου όποιο παράδειγμα θέλετε, οποιαδήποτε κατάσταση, οποιοδήποτε δίλημμα, οποιαδήποτε ερώτηση, οποιαδήποτε αμφιβολία, και θα σας αποδείξω ότι δεν υπάρχει περίπτωση η Μπάγκαβαντ Γκίτα να μην έχει την απάντηση. Είτε αφορά την κατάσταση στο σπίτι σας, τη συμπεριφορά του παιδιού σας, την κατάσταση στη δουλειά σας ή τους συναδέλφους σας, κάπου μέσα στη Μπάγκαβαντ Γκίτα βρίσκεται κρυμμένη η απάντηση. Θα έρθει και θα σας βρει.
Άρα λοιπόν, η ανάγνωση της Μπάγκαβαντ Γκίτα είναι πραγματικά μια σπουδαία γιάγκνια, μια θυσία για γνώση, και αν το κάνετε αυτό, είναι οπωσδήποτε δυνατόν να κατακτήσετε την Ύψιστη Σοφία. Όπως είπα, μπορεί να μην καταλάβετε ή να μην εκτιμήσετε όλοι σας αμέσως το καθετί, όμως κάποια μέρα αυτό θα συμβεί, όταν θα έχετε ήδη φυτέψει τους σπόρους. Ο Ασταβάκρα άκουσε τη σοφία του πατέρα του ενώ βρισκόταν μέσα στη μήτρα της μητέρας του και έτσι έγινε ένας γκνιάνι (Γνώστης της αλήθειας). Ο Αμπιμάνιου άκουσε τα λόγια του Άρτζουνα μέσα από την κοιλιά της μητέρας του και έγινε κι εκείνος γκνιάνι. Με τον ίδιο τρόπο, αυτά τα πράγματα θα εισχωρήσουν μέσα σας, θα εγκατασταθούν στο υποσυνείδητό σας, και κάποια μέρα, όταν θα είστε σε πραγματική ανάγκη, σε κάποιο δίλημμα, θα μπορέσετε να βρείτε σωτηρία και καταφύγιο σε αυτά. Με κάποιο τρόπο, κάτι θα σας αγγίξει και θα ανοίξει κάτι μέσα σας. Οι ρίσις λέγονται mantra drashtas επειδή έβλεπαν τα μάντρα, δεν τα άκουγαν. Ήταν σαν όραμα. Ποιος ξέρει λοιπόν τι θα ανοίξει για εσάς! Η γνώση προκαλεί μια έκρηξη, ένα άνοιγμα, που συμβαίνει ξαφνικά. Ποιος ξέρει τι θα προκαλέσει κάποιο σλόκα σε εσάς; Ίσως αγγίξει κάτι που μάθατε σε κάποια προηγούμενη ζωή, το οποίο τώρα κρύβεται κάτω από πολλές στρώσεις. Ποιος ξέρει τι θα αναδυθεί, από εκείνες τις παλιές προσπάθειες που είχατε κάνει σε αυτό το μονοπάτι σε προηγούμενες ζωές. Σήμερα, με λίγη παραπάνω προσπάθεια μπορεί αυτό να σας αποκαλυφθεί, είναι δυνατόν.
Από κάθε άποψη, η Μπάγκαβαντ Γκίτα είναι μια σπουδαία Γραφή, μοναδική στα χρονικά. Ο σύγχρονος άνθρωπος που θέλει να την κατανοήσει, θα βρει εκεί μέσα τις απαντήσεις για τα πάντα. Για όλες τις καταστάσεις, για κάθε ζήτημα, η Μπάγκαβαντ Γκίτα θα σας δώσει κάποια απάντηση, εάν τη διαβάσετε επιμελώς και προσευχηθείτε στον Θεό. Βλέπετε, δεν πρέπει να διαβάζετε τα κείμενα έτσι απλά. Πρέπει να προσεύχεστε. Γι’ αυτό υπάρχουν αυτά τα prarthana slokas. Προσεύχεστε στη Μπάγκαβαντ Γκίτα, στη Μητέρα, και της λέτε, ‘Σε παρακαλώ, αποκάλυψέ μου τη σοφία σου. Είσαι σαν μητέρα αγελάδα, πρόσφερέ μου το γάλα σου’. Επομένως, προσευχηθείτε στον Κρίσνα, στους ρίσις, στον Βυάσα και στην ίδια την Μπάγκαβαντ Γκίτα, και ζητήστε της να σας αποκαλύψει τη σοφία της. Εάν ασκηθείτε με τέτοια shraddha (ειλικρινή αφοσίωση) και πειθαρχία, θα ωφεληθείτε οπωσδήποτε. Μετά από μια βδομάδα δεν θα είστε πια οι ίδιοι, σας το εγγυώμαι. Θα έχετε γίνει καλύτερες εκδοχές του εαυτού σας. Κι αυτό σας το εγγυώμαι, αν διαβάσετε την Μπάγκαβαντ Γκίτα. Αν δεν τη διαβάσετε, σε μια βδομάδα δεν ξέρω αν θα είστε καλύτεροι, συνήθως οι άνθρωποι χειροτερεύουν. Όμως αν τη διαβάσετε, σας εγγυώμαι ότι μέσα σε μια βδομάδα θα είστε καλύτεροι άνθρωποι από ότι είστε σήμερα, με τον ένα ή με τον άλλο τρόπο. Προσπαθήστε λοιπόν να διαβάσετε τη Μπάγκαβαντ Γκίτα.